UDHËZIM I PËRBASHKËT
Nr. 3, datë 11.1.2023

MBI BASHKËPUNIMIN NDËRINSTITUCIONAL NDËRMJET AUTORITETEVE PËRGJEGJËSE TË MINISTRISË SË BRENDSHME DHE AUTORITETEVE PËRGJEGJËSE TË MINISTRISË SË FINANCAVE DHE EKONOMISË, PËR PËRCAKTIMIN E PROCEDURAVE PËR MIRATIMIN E LEJES UNIKE

Në mbështetje të pikës 4, të nenit 102, të Kushtetutës, pikës 15, të nenit 74, të ligjit nr. 79/2021, “Për të huajt”, me qëllim përcaktimin e procedurave të bashkëpunimit të autoriteteve përgjegjëse për trajtimin e të huajve me qëndrim të ligjshëm në Republikën e Shqipërisë,

UDHËZOJMË:

1. Bashkëpunimin ndërinstitucional ndërmjet autoriteteve shtetërore përgjegjëse që mbulojnë çështjet e kufirit dhe migracionit dhe autoriteteve shtetërore përgjegjëse që mbulojnë çështjet e punësimit të të huajve, mbi zbatimin e procedurave të miratimit të lejes unike, për kategoritë e të huajve që kërkojnë miratim për punësim. 
2. Kërkesa për pajisje me leje unike ose për ripërtëritjen e saj, bëhet përmes sistemit elektronik të sigurt online, drejtuar drejtorisë së kufirit dhe migracionit në rajonin ku kryhet aktiviteti.  
3. Për kategoritë e të huajve, punëmarrës, punonjës stinorë, të transferuar brenda ndërmarrjes, punonjës me kualifikim të lartë, vullnetarë, sportistë dhe shërbime kontraktuale, kërkesa shqyrtohet fillimisht nga autoriteti përgjegjës rajonal/vendor i Agjencisë Kombëtare të Punësimit dhe Aftësive (AKPA), që mbulon territorin ku i huaji kryen aktivitetin, sipas këtyre kategorive:
a) të huaj që kërkojnë miratimin për plotësimin e kushtit të dhënë në shkronjën “ç”, të pikës 7, të nenit 74, të ligjit 79/2021, “Për të huajt”, shpallje të vendit të lirë të punës:
i. punëmarrës;
ii. punëtor stinor;
b) të huajt që nuk kërkojnë shpallje të vendit të lirë të punës:
i. të transferuar brenda ndërmarrjes;
ii. me kualifikim të lartë;
iii. sportistë;
iv. shërbime kontraktuese;
v. vullnetarë.
4. Për shtetasit e Shteteve të Bashkuara të Amerikës, anëtarët e familjes së shtetasve të SHBA-së, shtetas të vendeve anëtare të Bashkimit Evropian dhe të zonës Shengen dhe anëtarët e familjeve të tyre, që nuk janë shtetas të këtyre vendeve dhe që janë me qëndrim të ligjshëm në Republikën e Shqipërisë, shtetasit e njërit prej vendeve të Ballkanit Perëndimor, Bosnjë-Hercegovinës, Malit të Zi, Kosovës, Serbisë dhe Maqedonisë së Veriut, kërkesa trajtohet vetëm nga struktura vendore e kufirit dhe migracionit, ndërsa AKPA-ja i siguron të dhënat për këtë kategori të huajsh të punësuar, nëpërmjet sistemit elektronik. 
5. Autoriteti përgjegjës rajonal/vendor i Agjencisë Kombëtare të Punësimit dhe Aftësive, shprehet në sistemin elektronik online, me aprovim apo refuzim të kërkesës për miratim punësimi, brenda 2 javëve (10 ditë pune) nga marrja e kërkesës dhe kur janë plotësuar të gjitha kriteret e tjera ligjore ose nga momenti i plotësimit të tyre.
6. Autoriteti përgjegjës rajonal/vendor i AKPA-së, miraton kërkesën për punësim nëse janë plotësuar kriteret e pikës 7, të nenit 74, të ligjit “Për të huajt”, kriteret dhe dokumentacionin sipas vendimit të Këshillit të Ministrave nr. 858, datë 29.12.2021, “Për përcaktimin e kritereve, të procedurave e të dokumentacionit për hyrjen, qëndrimin dhe trajtimin e të huajve në Republikën e Shqipërisë”, të ndryshuar, si dhe duke u bazuar në dokumentacionin e siguruar nëpërmjet konsultimit me sisteme të tjera informatike.  
7. Për ripërtëritjen e lejes unike, në rastet kur kërkohet miratimi për punësim, ndiqet e njëjta procedurë si në rastin e kërkesës për miratim për punësim për herë të parë, me përjashtim të shpalljes së vendit të lirë të punës.
8. Në rast se miratimi për punësimin e një të huaji revokohet, autoriteti përgjegjës rajonal/vendor i AKPA-së, shprehet në sistemin elektronik online për revokimin e miratimit për punësim.
[bookmark: _GoBack]9. Autoriteti përgjegjës vendor për kufirin dhe migracionin dhe autoriteti përgjegjës rajonal/vendor i AKPA-së, shkëmbejnë informacione në sistem për rastet kur ka ndryshim të kushteve të punësimit apo kur Agjencia Kombëtare e Punësimit dhe Aftësive refuzon të japë miratimin për punësimin e një të huaji.
10. Autoriteti përgjegjës vendor për kufirin dhe migracionin informon periodikisht AKPA-në nëpërmjet sistemit elektronik online, për fillimin e punësimit të të huajit në bazë të deklarimit të punëdhënësit.
11. Autoritetet shtetërore përgjegjëse që mbulojnë çështjet e kufirit dhe migracionit, autoritetet shtetërore përgjegjëse që mbulojnë çështjet e punësimit të të huajve, apo dhe autoritetet që mbulojnë çështjet e sigurisë kombëtare, rendit kushtetues dhe rendit publik, shkëmbejnë informacion për rastet e refuzimit dhe anulimit të lejes unike.
12. Verifikimi i përputhshmërisë së dokumentacionit të paraqitur online për miratimin për punësim, me dokumentacionin fizik (të noterizuar, legalizuar, ose origjinal sipas detyrimit ligjor), bëhet nga autoriteti përgjegjës vendor për kufirin dhe migracionin. 
13. Për zbatimin e këtij udhëzimi ngarkohen Drejtoria e Përgjithshme e Policisë së Shtetit dhe Agjencia Kombëtare e Punësimit dhe Aftësive.
14. Ky udhëzim hyn në fuqi menjëherë dhe botohet në Fletoren Zyrtare. 

